Title: ประกาศกระทรวงมหาดไทย เรื่อง การยกเว้นค่าธรรมเนียมการตรวจลงตราประเภทคนอยู่ชั่วคราวและค่าธรรมเนียมคำขออนุญาตเพื่ออยู่ในราชอาณาจักรเป็นการชั่วคราวต่อไปให้แก่คนต่างด้าวที่เดินทางเข้ามาช่วยเหลือฟื้นฟูโรงงานและสถานประกอบการที่ประสบอุทกภัย

ประกาศกระทรวงมหาดไทย

ประกาศกระทรวงมหาดไทย
เรื่อง
การยกเว้นค่าธรรมเนียมการตรวจลงตราประเภทคนอยู่ชั่วคราว
และค่าธรรมเนียมคำขออนุญาตเพื่ออยู่ในราชอาณาจักรเป็นการชั่วคราวต่อไปให้แก่คนต่างด้าว
ที่เดินทางเข้ามาช่วยเหลือฟื้นฟูโรงงานและสถานประกอบการที่ประสบอุทกภัย

โดยที่ได้เกิดวิกฤตอุทกภัยในพื้นที่ต่าง ๆ ทั่วราชอาณาจักรไทย
ตั้งแต่เดือนกรกฎาคม พ.ศ. ๒๕๕๔ ถึงเดือน ธันวาคม พ.ศ. ๒๕๕๔
ส่งผลกระทบให้ระบบการผลิตของบริษัทที่อยู่ในพื้นที่อุทกภัยได้รับความเสียหาย
เพื่อเป็นการอำนวยความสะดวกในการฟื้นฟูและบูรณะซ่อมแซมระบบการผลิตของบริษัทดังกล่าว
จำเป็นต้องให้ผู้เชี่ยวชาญจากต่างประเทศมาดำเนินการเพื่อให้ระบบการผลิตสามารถกลับมาดำเนินการได้โดยเร็ว

อาศัยอำนาจตามความในมาตรา ๑๗ แห่งพระราชบัญญัติคนเข้าเมือง พ.ศ. ๒๕๒๒
ประกอบกับมาตรา ๑๒ (๑) วรรคสาม แห่งพระราชบัญญัติคนเข้าเมือง พ.ศ. ๒๕๒๒
ซึ่งแก้ไขเพิ่มเติมโดยพระราชบัญญัติคนเข้าเมือง (ฉบับที่ ๒) พ.ศ. ๒๕๒๓ และมาตรา ๓๕
วรรคสี่ แห่งพระราชบัญญัติคนเข้าเมือง พ.ศ. ๒๕๒๒
อันเป็นกฎหมายที่มีบทบัญญัติบางประการเกี่ยวกับการจำกัดสิทธิและเสรีภาพของบุคคล
ซึ่งมาตรา ๒๙ ประกอบกับมาตรา ๓๒ มาตรา ๓๓ มาตรา ๓๔ มาตรา ๔๑ และมาตรา ๔๓ ของรัฐธรรมนูญแห่งราชอาณาจักรไทย
บัญญัติให้กระทำได้โดยอาศัยอำนาจตามบทบัญญัติแห่งกฎหมาย รัฐมนตรีว่าการกระทรวงมหาดไทยโดยอนุมัติของคณะรัฐมนตรีเมื่อวันที่
๖ ธันวาคม พ.ศ. ๒๕๕๔ และวันที่ ๒๔ มกราคม พ.ศ. ๒๕๕๕ จึงออกประกาศไว้ ดังต่อไปนี้

ข้อ ๑  ให้ยกเว้นค่าธรรมเนียมสำหรับการตรวจลงตราประเภทคนอยู่ชั่วคราว
และค่าธรรมเนียมการขออนุญาตเพื่ออยู่ในราชอาณาจักรเป็นการชั่วคราวต่อไปให้แก่คนต่างด้าวที่เดินทางเข้ามาในราชอาณาจักรตามที่กำหนดในข้อ
๑ (๑) (ค) แห่งกฎกระทรวง พ.ศ. ๒๕๒๓ ออกตามความในพระราชบัญญัติคนเข้าเมือง พ.ศ.
๒๕๒๒ ซึ่งแก้ไขเพิ่มเติมโดยกฎกระทรวง ฉบับที่ ๒๗ (พ.ศ. ๒๕๔๖)
และค่าธรรมเนียมสำหรับคำขออนุญาตเพื่ออยู่ในราชอาณาจักรเป็นการชั่วคราวต่อไปตามที่กำหนดในข้อ
๑ (๓) แห่งกฎกระทรวง พ.ศ. ๒๕๒๓ ออกตามความในพระราชบัญญัติคนเข้าเมือง พ.ศ. ๒๕๒๒
ซึ่งแก้ไขเพิ่มเติมโดยกฎกระทรวง ฉบับที่ ๒๗ (พ.ศ. ๒๕๔๖)
เฉพาะคนต่างด้าวที่เดินทางเข้ามาในราชอาณาจักรเพื่อปฏิบัติงานด้านช่างฝีมือหรือผู้เชี่ยวชาญ
(รหัส Non-Ex) เพื่อการติดต่อหรือประกอบธุรกิจและการทำงาน
(รหัส Non-B) เพื่อการลงทุนที่ได้รับความเห็นชอบจากกระทรวงทบวงกรมที่เกี่ยวข้อง
(รหัส Non-IM) เพื่อการลงทุนหรือการอื่นที่เกี่ยวกับการลงทุนภายใต้บังคับกฎหมายว่าด้วยการส่งเสริมการลงทุน
(รหัส Non-IB) หรือเพื่อการอื่น ๆ (รหัส Non-O) ที่เกี่ยวข้องเป็นการชั่วคราว

ข้อ ๒[๑]  ประกาศนี้ให้ใช้บังคับตั้งแต่วันถัดจากวันที่ประกาศในราชกิจจานุเบกษาเป็นต้นไปถึงวันที่
๕ ธันวาคม พ.ศ. ๒๕๕๕

ประกาศ
ณ วันที่ ๑๗ เมษายน พ.ศ. ๒๕๕๕
ยงยุทธ
 วิชัยดิษฐ
รัฐมนตรีว่าการกระทรวงมหาดไทย

ปริยานุช/ผู้จัดทำ
๒๖ เมษายน ๒๕๕๕

ปณตภร/ผู้ตรวจ
๑๘ พฤษภาคม ๒๕๕๕

[๑] ราชกิจจานุเบกษา เล่ม
๑๒๙/ตอนพิเศษ ๖๙ ง/หน้า ๖๑/๒๓ เมษายน ๒๕๕๕